เคทีซีลุยลูกค้าไฮโซปีหน้ากวาด1.5แสนราย
เคทีซีลุยลูกค้าระดับบนรายได้ 5 หมื่น มั่นใจคุมเอ็นพีแอลได้อยู่หมัด
9 ธ.ค. 2558

เคทีซีลุยลูกค้าระดับบนรายได้ 5 หมื่น มั่นใจคุมเอ็นพีแอลได้อยู่หมัด
นางพิทยา วรปัญญาสกุล รองประธานเจ้าหน้าที่บริหาร ธุรกิจบัตรเครดิต บริษัท บัตรกรุงไทย (เคทีซี) เปิดเผยว่า แผนการตลาดในปี 2559 เน้นรุกขยายฐานสมาชิกกลุ่มบน รายได้ 5 หมื่นบาท/เดือนขึ้นไป เพราะมีกำลังซื้อสูงและยังมีความสามารถในการใช้จ่ายในภาวะเศรษฐกิจที่ฟื้นตัวช้า โดยตั้งเป้าขยายฐานลูกค้ากลุ่มนี้ไม่ต่ำกว่า 1.5 แสนราย ภายในสิ้นปี 2559
ล่าสุด ได้ร่วมมือกับมาสเตอร์การ์ดเปิดตัวบัตรเครดิตระดับบน 2 ประเภท ได้แก่ บัตรเคทีซี เอ็กซ์ เวิลด์ รีวอร์ดส มาสเตอร์การ์ด มีค่าธรรมเนียมรายปี 5,000 บาท และบัตรเคทีซี เวิลด์ รีวอร์ดส มาสเตอร์การ์ด ไม่มีค่าธรรมเนียมรายปี สำหรับผู้มีรายได้ 5 หมื่นบาท/เดือนขึ้นไป 
นายธศพงษ์ รังควร ผู้อำนวยการธุรกิจบัตรเครดิต เคทีซี กล่าวว่า แม้ธนาคารแห่งประเทศไทย (ธปท.) จะส่งสัญญาณให้ระมัดระวังหนี้ที่ไม่ก่อให้เกิดรายได้ (เอ็นพีแอล) ในกลุ่มผู้มีรายได้สูง 5 หมื่นบาทขึ้นไป แต่ในพอร์ตลูกค้าเคทีซีส่วนใหญ่เป็นลูกค้าที่มีรายได้ประจำมากกว่าทำธุรกิจส่วนตัว จึงมีความเสี่ยงค่อนข้างต่ำและยังไม่เห็นการเร่งตัวของเอ็นพีแอลที่มีนัยสำคัญ
ทั้งนี้ เอ็นพีแอลธุรกิจบัตรเครดิตเคทีซีช่วง 9 เดือนแรก อยู่ที่ 1.4% ต่ำกว่าทั้งระบบที่ 3.4% เฉพาะลูกค้ารายได้ 5 หมื่นบาท/เดือนขึ้นไป มีเอ็นพีแอลไม่ถึงครึ่งหนึ่งของพอร์ตสินเชื่อ จึงมีโอกาสอีกมากที่จะรุกขยายฐานลูกค้าใหม่เพิ่มขึ้น
“เรามั่นใจในระบบคัดครองลูกค้า เห็นได้จากอัตราการอนุมัติบัตรลดลงต่ำกว่า 50% ขณะที่ทีมติดตามหนี้มีประสิทธิภาพ ทำให้ลูกค้าระดับบนที่ค้างชำระเกิน 180 วัน แทบเป็นศูนย์ ขณะที่กลุ่มนี้จะมีความสามารถในการใช้จ่ายสูงกว่าลูกค้าทั่วไปถึงเท่าตัว หรือเดือนละไม่ต่ำกว่า 5 หมื่นบาท” นายธศพงษ์ กล่าว